[{"text_idx": "#000003", "text": "Arddangosfa \u2018Dwlu ar y Geiriau\u2019"}, {"text_idx": "#000006", "text": "Yn haf 1953, teithiodd y ffotograffydd Rollie McKenna a threfnydd taith Dylan o UDA, a\u2019r ysgrifennwr John Malcom Brinnin i Dalacharn i ymweld a\u0302 Dylan. Gwahoddwyd Rollie gan Florence i aros gyda hi yn y Pelican. Yn ei llyfr, Portrait of Dylan, mae Rollie yn disgrifio\u2019r ty\u0302 fel un bach a thaclus ac roedd y parlwr, lle\u2019r oedd llyfrau Dylan a DJ yn ystafell a oedd bron yn aerlgos. Un dydd Sul, aeth hi a Brinnin a\u0302 Florence a Dylan mewn car wedi\u2019i rentu i Fern Hill lle bu chwaer a brawd yng nghyfraith Florence, Ann a Jim, yn byw. Er bod y ffyrdd yn bennaf heb eu marcio, arsylwodd Rollie fod Florence yn dangos y ffordd iddynt fel pe bai drwy ddewiniaeth. Ar o\u0302l hynny aethon nhw i Gapel Newydd, lle\u2019r oedd y cwpwl wedi\u2019u claddu. Dywed McKenna fod Florence bron yn ei dagrau wrth iddynt sefyll wrth ymyl y beddau. Oddi yno, aethon nhw i ymweld a\u0302 rhai o berthnasau ffermio Florence, ac fe\u2019u cyfarchwyd gan gefndryd hen ac ifanc. Un o\u2019r perthnasau y daethon nhw ar ei draws oedd \u2018Old Tom\u2019, y cyfeiriodd McKenna ato fel un o frodyr Florence. Nid wyf wedi gallu canfod ai perthynas go iawn neu hen ffrind i\u2019r teulu oedd y gw\u0302r hwn. Yn o\u0302l achres y teulu a ddogfennwyd yn llyfr Andrew Lycett, Dylan Thomas A New Life, bu farw brawd Florence sef Thomas ym 1938. Cyfeiriodd McKenna ato fel dyn a fu\u2019n weddw ers deugain mlynedd, rhywbeth nad yw\u2019n cyd-fynd ag amgylchiadau brawd Florence oedd yn fyw sef Bob. Ysgrifennodd McKenna y byddai Florence yn ymweld a\u0302\u2019r gw\u0302r bonheddig hwn unwaith y flwyddyn i wneud ei lanhau."}, {"text_idx": "#000007", "text": "Gyda threigl y flwyddyn, cafwyd pryderon cynyddol am iechyd Dylan. Mae Paul Ferris, yn Dylan Thomas The Biography, yn dyfynnu bod Florence wedi dweud bod Dylan mor lluddedig na allai siarad wrth iddo gerdded o\u2019r Ty\u0302 Cychod i\u2019r Pelican am ei fod yn dioddef mor wael gyda\u2019i frest. Er hynny, aeth Dylan i America eto ym mis Hydref 1953. Teithiodd Caitlin gydag e\u2019 mor bell a\u0302 Llundain. Y noson cyn iddynt adael, aethon nhw i\u2019r sinema yng Nghaerfyrddin. Honnodd Florence fod Dylan wedi llewygu yn ystod y ffilm, ond gwadwyd hyn gan Dr David Hughes, a oedd yn eistedd y tu o\u0302l i\u2019r Tomasiaid. Dywedodd fod Caitlin wedi gofyn iddo archwilio Dylan, a oedd wedi bod yn dioddef o bennau tost, a chytunodd i wneud hyn ar ddiwedd y ffilm. Fodd bynnag, gadawodd Dylan cyn i\u2019r ffilm orffen, ac ni chafwyd archwiliad. Fore trannoeth, dywedodd Florence fod Dylan wedi dychwelyd deirgwaith i\u2019w chusanu i ddweud ffarwel. Credai, yn o\u0302l Ferris, ei fod wedi cael rhagargoel o\u2019i farwolaeth."}, {"text_idx": "#000008", "text": "Bu farw Dylan yn Efrog Newydd ar 9 Tachwedd. Diolch i gronfa ape\u0302l, dychwelwyd ei gorff, wedi\u2019i hebrwng gan Caitlin, i Gymru ac fe\u2019i claddwyd ym mynwent Eglwys St Martin\u2019s yn Nhalacharn ar 24 Tachwedd. Cyn ei gladdu, daethpwyd a\u0302\u2019i arch i\u2019r Pelican gan nad oedd modd mynd i mewn i\u2019r Ty\u0302 Cychod oherwydd ei holl risiau a\u2019r mynedfeydd cul. Daeth ymwelwyr i weld yr arch agored, lle gorweddai Dylan mewn dull angladdol Americanaidd. Roedd y dull hwn o gyflwyno\u2019r corff, un anghonfensiynol yng Nghymru, wedi brawychu llawer ond yn o\u0302l Andrew Lycett yn Dylan Thomas A New Life, tawelodd Florence feddyliau pawb gan eu hannog i edrych arno gyda\u2019r geiriau \u2018But he\u2019s nice.\u2019 Disgrifiwyd hi gan Caitlin yn Caitlin: Life with Dylan Thomas fel \u2018croesawus iawn\u2019 i\u2019r rheini a ddaeth yno, ac ar ddiwrnod yr angladd, ymddangosai\u2019n eithaf didaro. Dywedodd ymhellach fod Florence wedi derbyn y cyfan yn ddigyffro, ac nad oedd erioed wedi\u2019i gweld yn gollwng yr un deigryn, er gwaethaf ei hymlyniad wrth Dylan."}, {"text_idx": "#000009", "text": "Bydd y blog olaf yn y gyfres hon yn edrych ar flynyddoedd olaf Florence."}]